Rustarin tuulivoimapuisto

Rustarin tuulivoimapuisto on Etelä-Pohjanmaalla Kurikan Jalasjärvellä sijaitseva tuulivoimapuisto, jossa toimii 8 tuulivoimalaitosta. Niiden kokonaiskapasiteetti on 44 megawattia ja vuosituotanto on noin 165 gigawattituntia. Tuulivoimapuiston on rakentanut OX2, sen omistaa Rustari Wind Oy, joka on kanadalaisen Renewable Power Capitalin tytäryhtiö, ja sitä operoi OX2.
Yleistä.
Tuulivoimapuisto sijaitsee Jalasjärven kirkonkylältä 7 kilometriä lounaaseen päin, aivan Kauhajoen vastaisella rajalla. Voimala-alue jää Kontionnevan ja Iso Korvanevan väliin kohoavalle selänteelle. Alue on tiheään ojitettua metsätalousmaata, jota rikkovat sekä entiset että vielä toiminnassa olevat turvetuotantoalueet. Tuulivoimalaitokset sijaitsevat Katehenmäen, Rustarin, Hautakankaan, Korppikankaan ja Iso Korvanevan seuduilla. Tuulipuiston pituus on 3,7 kilometriä, leveys 3,1 kilometriä, ja kaikki voimalaitokset sisällensä sulkevan alueen pinta-ala on 4,4 neliökilometriä. Huoltotiet alkavat Jalasjärven ja Kauhajoen väliseltä seututieltä 672. Maa-alueet ovat Metsähallituksen ja yksityisten henkilöiden omistuksessa.
Tuulivoimalaitokset ovat yhdysvaltalaisen GE Energyn valmistamaa GE Energy 5.5−158-mallia, jonka napakorkeus on 151 metriä, tuuliturbiinin halkaisija 158 metriä, ja jonka kapasiteetti on 5,5 megawattia. Voimalat sijaitsevat 140–148 metrin korkeudella mpy. Viisi voimalaa on ankkuroitu suoraan peruskallioon ja kolme on kiinnitetty betonista valettuun perustukseen.
Voimaloiden tuottama sähkö johdetaan maakaapeleissa alueen itäpuolella Jalasjärvellä sijaitsevalle Kärjenmäentien sähköasemalle, josta sähkön jännite nostetaan kantaverkkoon sopivaksi.
Historiaa.
Suunnittelu.
Tuulivoimapuistoa alettiin suunnittelemaan jo silloin, kun Jalasjärven kunta oli vielä itsenäinen. Tuulivoimapuisto pyrittiin pitämään pienenä (alle 30 megawattia ja tuulivoimalaitoksia alle 10), jotta ei tarvitsisi suorittaa lainsäätäjän tarkoittamaa yleistä arviointimenettelyä. Swecon laatimassa, ja marraskuussa 2015 julkaisemassa, osallistumis- ja arviointisuunnitelmassa mainitaan alkuvuodesta Metsähallituksen hankevastaavan, kunnan edustajien ja Swecon välisistä keskusteluista. Niissä käsiteltiin Rustarin hankealueelle pystytettävistä yhdeksästä tuulivoimalaitoksesta. Keskusteluiden pohjalta Swecon konsultti aloitti osayleiskaavan laadinnan kirjoittamalla ensin osallistumis- ja arviointisuunnitelman. Suunnitelma asetettiin yhdessä kaavaluonnoksen kanssa nähtäville ja sen jälkeen syyskuussa 2015 pidettiin viranomaisneuvottelu.
Kaavaluonnoksessa yhdeksän tuulivoimalaa oli sijoitettuna 12 neliökilometrin alueelle. Voimaloiden napakorkeus olisi 120–160 metriä ja roottorin halkaisija 100–140 metriä. Sähköteholtaan voimalat olisivat kolme megawattia ja tuotettu sähkö olisi johdettu ilmajohdolla neljän kilometrin päähän Jalasjärven sähköasemalle. Luonnokseen oli liitetty tavallisesti vaaditut luonto-, suojelu- ja häiriöselvitykset. Maakuntakaavassa hankealue ei ollut merkitty tuulivoimalle varatuksi alueeksi, mutta turvetuotannolle oli hankealueella tiettyjä varauksia.
Vuoden 2016 alussa Jalasjärven kunta liitettiin Kurikkaan, joten jatkosuunnittelussa kunnallinen osapuoli vaihtui Kurikkaan. Osayleiskaavaluonnokseen ei tullut suuria muutoksia. Suunnitellut tuulivoimalaitokset sijaitsivat asumattomalla seudulla. Kustakin voimalaitoksesta ei löytynyt kahden kilometrin etäisyydellä kiinteää asutusta ja vain yksi vapaa-ajan asunto. Voimala-alueen sisäinen sähköverkko tultaisiin toteuttamaan maakaapeleita käyttäen keskijännitettä. Sähkö kerättäisiin sähköasemalle, jossa se muunnettaisiin 110 kilovoltin siirtojännitteeseen Jalasjärvellä sijaitsevalle sähköasemalle, jossa sähkö kytkettäisiin kantaverkkoon.
Kurikan kaupunginvaltuusto hyväksyi tuulivoimapuiston osayleiskaavan tammikuussa 2017 ja myönsi yhdeksälle tuulivoimalaitokselle rakennusluvat syyskuussa 2017. Valtuuston päätöksestä valitettiin Vaasan hallinto-oikeuteen. Hallinto-oikeus hylkäsi valitukset kesäkuussa 2019, mutta päätökselle haettiin valituslupaa Korkeimpaan hallinto-oikeuteen, joka kuitenkin epäsi valituksen heinäkuussa 2020. Näin ollen osayleiskaava sai lainvoiman.
Osayleiskaavan hyväksymisen jälkeen ja kaupunginvaltuuston päätöksestä valittamisen aikana Metsähallitus päätti kasvattaa voimalaitosten kapasiteettia. Se osoitti lokakuussa 2019 Etelä-Pohjanmaan ELY-keskukselle hakemuksen uudelle päätökselle arviointimenettelyn soveltamiseksi Rustarin hankkeeseen. Hakemuksessa suunnitelmia muutettaisiin voimaloiden kapasiteetin kohdalla niin, että kokonaiskapasiteetti nousisi 29,7 megawatista 44,9 megawattiin. ELY-keskus ei vaatinut arviointimenettelyn uusimista ja hanke sai päivitettynä jatkua.
Lokakuussa 2020 osti OX2 tuulivoimapuiston hankeoikeudet Metsähallitukselta yhdeksän tuulivoimalaitoksen rakentamiseksi. Tuulivoimapuiston kokonaiskapasiteetiksi ilmoitettiin 45 megawattia ja voimaloiden kokonaiskorkeudeksi 230 metriä. OX2 solmi tammikuussa 2021 tekemänsä ilmoituksensa mukaan sopimuksen kanadalaisen eläkevarallisuutta hallinnoivan Canada Pension Plan Investmentsin kanssa, että sille rakennetaan kolme tuulivoimapuistoa joulukuussa 2020 perustetulle Renewable Power Capitalin rahastolle. Tuulivoimapuistot olivat Vaasassa ja Mustasaaressa Merkkikallion-, Sievissä Puutikankankaan- ja Kurikassa Rustarin tuulipuistot.
Rakentaminen.
Rakentaminen käynnistyi alkuvuodesta 2021, kun Tallqvist aloitti tiestön parantamisen ja rakentamisen. Voimala-alueelle rakennettiin tiestö kullekin voimalaitokselle, nosturikentät tuulivoimaloiden rakentamiseksi ja sähkö- ja tietoliikennekaapeloinnit kytkemään voimalaitokset toisiinsa. Voimala-alueelle rakennettiin oma sähköasema, jonka toimitti VEO.
Vaikka rakennusluvat on annettu yhdeksälle voimalaitokselle, joiden keskimääräinen kapasiteetti olisi noin viisi megawattia, päätyivät rakentajat käyttämään 5,5 megawatin voimaloita. Niitä hankittiin vain kahdeksan , jolloin tuulipuiston kapasiteetti säilyi aiemmin määritetyn suuruisena. Pois jätetty yksikkö on kaavaluonnoksissa numerolla 3 merkitty tuulivoimala. Syyskuussa 2022 uutisoitiin, että kolme voimalaitosta oli saatu pystyyn. Samassa yhteydessä mainittiin, että sähkölinja tuulivoimapuistosta kantaverkkoon valmistui jo edellisenä keväänä. Periaatteessa ensimmäinen tuulivoimalaitos voisi tuottaa sähköä kantaverkkoon jo lokakuussa. Marraskuussa uutisoitiin nosturiautosta, jolla nostetaan tuulivoimaloiden osat paikoilleen. Tämä nosturiauto kaatui ajaessaan toiseksi viimeiselle nostopaikalle. Rakentaminen saatiin valmiiksi alkuvuodesta 2023. Tuulivoimapuiston omistajuus siirtyi sopimuksen mukaan Renewable Power Capitalille maaliskuussa 2023.
Uutisia.
Kurikan kaupunki julkaisi elokuussa 2023 kutsun Rustarin tuulivoimapuiston avajaisiin 1. syyskuuta 2023.